จ้องเพิ่มโทษละเมิดสินค้า
จัดหนักคนทำผิดไม่ต้องรอลงอาญาตั้งเป้าไล่ดัดหลังพวกทำผิดซ้ำซาก
12 เม.ย. 2555

จัดหนักคนทำผิดไม่ต้องรอลงอาญาตั้งเป้าไล่ดัดหลังพวกทำผิดซ้ำซาก
พาณิชย์ เตรียมเสนอแก้กฎหมาย เพิ่มโทษไม่รอลงอาญา ยึดทรัพย์ปรับรายชิ้น คดีละเมิดทรัพย์สินทางปัญญา 
นายภูมิ สาระผล รมช.พาณิชย์ เปิดเผยว่า ที่ประชุมคณะอนุกรรมการป้องกันและปราบปรามการละเมิดทรัพย์สินทางปัญญา มีแผนจะแก้กฎหมายลงโทษการละเมิดลิขสิทธิ์ทางปัญญาให้หนักขึ้น เนื่องจากพบว่าปัจจุบันผู้ที่กระทำผิดและอยู่ระหว่างรอลงอาญาย้อนกลับมาทำผิดซ้ำซากอีก สร้างความเสียหายต่อระบบเศรษฐกิจโดยรวม ซึ่งจะมีการเร่งรัดให้เกิดเป็นรูปธรรมให้เร็วที่สุด
เบื้องต้นการเพิ่มโทษที่จะเสนอ เช่น หากจับได้จะดำเนินการลงโทษทันที โดยไม่มีการรอลงอาญาและอาจจะมีเสนอให้พิจารณาโทษตามจำนวนสินค้าที่จับกุมได้ รวมทั้งจะร่วมกับสำนักงานป้องกันและปราบปรามการฟอกเงิน (ปปง.) ให้ยึดทรัพย์ผู้กระทำผิด จากเดิมที่โทษจำคุก 6 เดือน-4 ปี ปรับตั้งแต่ 1-8 แสนบาท เพื่อให้การเกิดคดีละเมิดลิขสิทธิ์ลดน้อยลง
ขณะที่รายงานผลการปราบปรามในปี 2554 สำนักงานตำรวจแห่งชาติจับกุมได้ 9,844 คดี ยึดของกลางได้ 4.42 ล้านชิ้น กรมศุลกากรจับกุมได้ 581 คดี ยึดของกลางได้ 3.08 แสนชิ้น กรมสอบสวนคดีพิเศษจับกุมได้ 28 คดี และยึดของกลางได้เป็นจำนวน 1.31 แสนชิ้น
ขณะเดียวกันก็ได้เร่งรัดแผนการป้องปรามการละเมิดทรัพย์สินทางปัญญา พ.ศ. 2555-2558 เพื่อให้มีการเชื่อมโยงฐานข้อมูลการปราบปรามการละเมิดทรัพย์สินทางปัญญา ให้สามารถใช้ร่วมกันได้ในภูมิภาคอาเซียน ก่อนจะมีการเปิดเสรีประชาคมเศรษฐกิจอาเซียน (เออีซี) โดยจะเร่งรัดเข้าสู่การประชุมคณะรัฐมนตรี (ครม.) ในวันที่ 17 เม.ย.นี้
ด้านนางปัจฉิมา ธนสันติ อธิบดีกรมทรัพย์สินทางปัญญา กล่าวว่า ที่ประชุมได้แต่งตั้งคณะอนุกรรมการป้องกันและปราบปรามการละเมิดทรัพย์สินทางปัญญาชุดพิเศษขึ้น มี พล.ต.ต.สุชาติ กาญจนวิเศษ อดีตรองผู้บัญชาการภาค 8 เป็นประธาน มีอำนาจเต็มในการดำเนินการปราบปราม โดยมีเป้าหมายลดการละเมิดทรัพย์สินทางปัญญาในตลาดให้ลดลง 80% นับจากปี 2546 
นอกจากนี้ ยังได้หารือถึงแนวทางการแก้ปัญหาการละเมิดทรัพย์สินทางปัญญาในท้องตลาดและบนเครือข่ายอินเทอร์เน็ตด้วย เนื่องจากพบว่าปัจจุบันมีการละเมิดทรัพย์สินทางปัญญาบนเครือข่ายอินเทอร์เน็ตเพิ่มขึ้นถึง 40% ส่วนใหญ่เป็นกลุ่มหนังและเพลง โดยเร็วๆ นี้จะทำหนังสือถึงสถานทูตเพื่อขอปิดเว็บไซต์นอก 3 เว็บที่กระทำผิด
นางปัจฉิมา กล่าวด้วยว่า จากการปราบปรามอย่างจริงจัง พบว่าพื้นที่ที่ละเมิดทรัพย์สินทางปัญหามากที่สุด ซึ่งจัดอยู่ในพื้นที่สีแดง เช่น ศูนย์การค้าพันธุ์ทิพย์ พลาซ่า และย่านสุขุมวิท มีการกระทำผิดลดลงจนอยู่ในระดับพื้นที่สีเหลืองแล้ว
รายงานข่าวจากกระทรวงพาณิชย์ แจ้งว่า คณะอนุกรรมการป้องกันฯ ล่าสุดเมื่อวันที่ 11 เม.ย.ที่ผ่านมา ทีมดังกล่าวได้ลงพื้นที่ย่านห้างมาบุญครองและย่านประตูน้ำ พบสินค้าละเมิดทรัพย์สินทางปัญญากลุ่มเสื้อผ้า เครื่องหนังและนาฬิการวมกว่า 1 หมื่นชิ้น